Diari Oficial de la Generalitat Valenciana


Sumari del DOGV 5994, del 16-04-2009 (2009/4061)

RESOLUCIÓ de 2 d'abril de 2009, de la consellera d'Agricultura, Pesca i Alimentació, sobre la regularització de les superfícies de vinya, a la Comunitat Valenciana, destinada a la producció de raïm de vinificació.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5994

Data del DOGV
:   16-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4061


Data del document
:   02-04-2009

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * ajuda pública
    * ajuda a l'agricultura
    * suport econòmic

RESOLUCIÓ de 2 d'abril de 2009, de la consellera d'Agricultura, Pesca i Alimentació, sobre la regularització de les superfícies de vinya, a la Comunitat Valenciana, destinada a la producció de raïm de vinificació. [2009/4061]  
En el Reglament (CE) núm. 479/2008, del Consell, de 29 d'abril de 2008, pel qual s'establix l'organització comuna del mercat vitivinícola, es modifiquen els reglaments (CE) núm. 1493/1999, (CE) núm. 1782/2003, (CE) núm. 1290/2005 i (CE) núm. 3/2008, i es deroguen els reglaments (CEE) núm. 2392/86 i (CE) núm. 1493/1999. Així mateix, en el Reglament (CE) núm. 555/2008, de la Comissió, de 27 de juny de 2008, s'establixen normes de desplegament del Reglament (CE) 479/2008, del Consell, pel qual s'establix l'organització comuna del mercat vitivinícola quant als programes de suport, el comerç amb tercers països, el potencial productiu i els controls en el sector vitivinícola.  
En la Llei 24/2003, de 10 de juliol, de la Vinya i del Vi, en l'àmbit estatal, i la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, s'establixen les definicions i regulacions sobre plantacions i drets de replantació, autoritzacions, transferències de drets, varietats, arrancades i reg de la vinya, regularització i règim d'infraccions i sancions i altres mesures complementàries que cal aplicar, sense perjudici del que s'establisca en la normativa comunitària.   
El Reial Decret 1244/2008, de 18 de juliol, pel qual es regula el potencial de producció vitícola, té per objecte contribuir a l'ordenació de la vinya espanyola i la millora de la competitivitat dels vins espanyols. En este reial decret es desplega el reglament comunitari i constituïx la legislació bàsica aplicable a la Comunitat Valenciana.  
En esta resolució es disposa l'aplicació a la Comunitat Valenciana del reial decret esmentat i se'n despleguen determinats aspectes per a la seua adaptació en matèria de regularització de la vinya.  
Per això, fent ús de les atribucions conferides per l'article 37 i 28e de la Llei 5/1983, de 30 de desembre, del Consell, resolc:  
Apartat primer. Objecte  
1. L'objecte d'esta resolució és la regulació a la Comunitat Valenciana de les mesures necessàries per a l'aplicació del Reglament (CE) núm. 479/2008, del Consell, i del Reial Decret 1244/2008, de 18 de juliol, pel que fa a la regularització de superfícies de vinya destinada a la producció de raïm de vinificació.  
Apartat segon. Regularització de superfícies vitícoles en situació irregular  
1. Les parcel·les de vinya plantada abans de l'1 de setembre de 1998, sense un dret de replantació i amb una producció que només podia ser posada en circulació amb destinació a destil·leries, continuaran sotmeses a esta mateixa obligació.  
2. Els titulars de plantacions de vinya a què es fa referència en l'apartat 1 tenen l'obligació de regularitzar la situació administrativa de les seues vinyes plantades de forma irregular d'acord amb al procediment establit en l'apartat tercer d'esta resolució.  
3. Durant el procediment de regularització, el raïm i els productes elaborats a partir de les produccions d'estes parcel·les únicament podran posar-se en circulació amb destinació a la destil·lació. Els productes resultants no podran utilitzar-se per a l'elaboració d'un alcohol amb un grau alcohòlic volumètric adquirit igual o inferior al 80 per cent.  
4. La compensació per hectàrea de cultiu establida per a la regularització d'estes superfícies vitícoles en situació irregular per a la Comunitat Valenciana és la següent:  
a) Plantacions irregulars situades a la província d'Alacant: 1.200 euros/ha.  
b) Plantacions irregulars situades a la província de Castelló: 1.100 euros/ha.  
c) Plantacions irregulars situades a la província de València: 1.350 euros/ha.  
Les parcel·les il·legals no podran ser objecte de regularització.  
Apartat tercer. Procediment de regularització de superfícies vitícoles en situació irregular  
1. Els interessats podran dirigir la sol·licitud de regularització, segons el model degudament emplenat, a les oficines comarcals, oficines PROP o direccions territorials de la Conselleria d'Agricultura, Pesca i Alimentació. També podran presentar-se als llocs i de les maneres previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La Conselleria d'Agricultura, Pesca i Alimentació facilitarà este model en les seues oficines comarcals, en les seues direccions territorials i en la pàgina web .  
2. Per a la resolució de l'expedient caldrà adjuntar a la sol·licitud de l'ajuda la documentació següent:  
a) Fotocòpia del NIF/CIF del viticultor titular que consta com a explotador de les parcel·les en el registre vitícola de la Comunitat Valenciana.  
- En el cas que l'explotador no siga el propietari, amb la sol·licitud es presentarà un document signat pel propietari on conste el seu consentiment per a regularitzar la superfície vitícola.   
- En el cas que la sol·licitud es realitze per mitjà de representant, haurà de presentar el NIF/CIF d'este i haurà d'acreditar-se la representació per qualsevol mitjà vàlid en dret que en deixe constància fidedigna o per mitjà de declaració en compareixença personal de l'interessat.  
b) Determinar les característiques de les plantacions de vinya i les dades dels recintes SIGPAC de les superfícies vitícoles en situació irregular. Quan haja de regularitzar només una part del recinte SIGPAC, caldrà aportar un croquis en què es delimite perfectament la superfície que cal regularitzar.  
c) L'interessat podrà adjuntar a la seua sol·licitud la documentació que considere convenient per a acreditar l'any de plantació de la vinya. Això no obstant, correspon a l'administració valorar la documentació aportada pels interessats i efectuar, si s'escau, les comprovacions necessàries per a la resolució de la sol·licitud.  
4. El termini de presentació de sol·licituds de regularització començarà l'endemà de la publicació d'esta resolució i finalitzarà el 30 de juny de 2009.  
5. El titular de la direcció territorial de la Conselleria d'Agricultura, Pesca i Alimentació de la província en què es trobe la parcel·la o les parcel·les a regularitzar resoldrà les sol·licituds de regularització de plantacions en el termini de sis mesos des de la sol·licitud i, en tot cas, tal com s'establix en l'article 12 del Reial Decret 1244/2008, la data límit per a la resolució és el 31 de desembre de 2009.   
Transcorregut el termini per a resoldre sense que s'haja dictat i notificat resolució expressa els interessats, podran entendre estimades per silenci administratiu les seues sol·licituds, d'acord amb les disposicions de l'article 43 de la Llei 30/1992.   
6. La resolució favorable de regularització quedarà condicionada al pagament de la quantitat en euros per la superfície a regularitzar, segons les quanties establides en el punt 4 de l'apartat segon d'esta resolució. No obstant això, en el cas que en el termini d'un mes a partir que l'interessat reba la notificació de la resolució i no procedisquen al pagament corresponent, les superfícies afectades restaran en situació irregular.   
Apartat quart. Superfícies vitícoles no regularitzades  
1. Totes les plantacions que no hagen sigut regularitzades abans de l'1 de gener de 2010 hauran de ser arrancades pel responsable de la plantació il·legal o, si no n'hi ha, pel propietari de la parcel·la, sense perjudici del dret del propietari de la parcel·la a reclamar el cost de l'arrancada al responsable de la plantació il·legal.  
2. Els viticultors que hagen procedit a l'arrancada d'estes superfícies vitícoles hauran de comunicar-ho al titular de la direcció territorial de la Conselleria d'Agricultura, Pesca i Alimentació de la província on es troben les parcel·les arrancades, i haurà d'adjuntar-hi els documents següents:  
a) Fotocòpia del NIF/CIF del viticultor titular que consta com a explotador de les parcel·les en el registre vitícola de la Comunitat Valenciana.  
- En el cas que l'explotador no siga el propietari, amb la comunicació es presentarà un document signat pel propietari on conste el seu consentiment per a l'arrancada de les parcel·les irregulars.  
- En el cas que la sol·licitud es realitze per mitjà de representant, haurà de presentar el NIF/CIF d'este i caldrà acreditar la representació per qualsevol mitjà vàlid en dret que en deixe constància fidedigna o per mitjà de declaració en compareixença personal de l'interessat.  
b) Les dades dels recintes SIGPAC de les superfícies vitícoles en situació irregular que s'han arrancat. Quan s'haja d'arrancar només una part d'un recinte SIGPAC, caldrà aportar un croquis en què es delimite perfectament la superfície arrancada.  
3. Una vegada comprovades estes arrancades, es procedirà a realitzar els tràmits establits i a donar de baixa les superfícies vitícoles esmentades en el Registre Vitícola.  
Apartat cinqué. Superfícies plantades de vinya després del 31 d'agost de 1998  
1. Les superfícies de vinya plantada després del 31 d'agost de 1998 sense un dret de replantació hauran de ser arrancades pel responsable de la plantació il·legal o, si no n'hi ha, pel propietari de la parcel·la, sense perjudici del dret del propietari a reclamar el cost de l'arrancada al responsable de la plantació il·legal.   
2. Els viticultors que hagen procedit a l'arrancada d'estes superfícies vitícoles en situació il·legal hauran de comunicar-ho al titular de la direcció territorial de la Conselleria d'Agricultura, Pesca i Alimentació de la província on es troben les parcel·les arrancades, i caldrà adjuntar-hi els documents següents:  
a) Fotocòpia del NIF/CIF del viticultor titular que consta com a explotador de les parcel·les en el registre vitícola de la Comunitat Valenciana.  
- En el cas que l'explotador no siga el propietari, amb la comunicació es presentarà un document signat pel propietari on conste el seu consentiment per a l'arrancada de les parcel·les irregulars.  
- En el cas que la sol·licitud es realitze per mitjà de representant, haurà de presentar el NIF/CIF d'este i caldrà acreditar la representació per qualsevol mitjà vàlid en dret que en deixe constància fidedigna o per mitjà de declaració en compareixença personal de l'interessat.  
b) Les dades dels recintes SIGPAC de les superfícies vitícoles en situació irregular que s'han arrancat. Quan s'haja d'arrancar només una part d'un recinte SIGPAC, caldrà aportar un croquis en què es delimite perfectament la superfície arrancada.  
3. Una vegada comprovades estes arrancades es procedirà a realitzar els tràmits establits i a donar de baixa les superfícies vitícoles esmentades en el Registre Vitícola.  
Apartat sisé. Règim sancionador  
1. Si les superfícies plantades de vinya després del 31 d'agost de 1998 a què es fa referència en l'apartat cinqué d'esta resolució s'arranquen en un termini inferior a dos mesos comptadors des de la notificació que faça a l'efecte l'administració, la infracció serà considerada lleu, tal com es preveu en l'article 38.1n de la Llei 24/2003, de 10 de juliol, de la Vinya i del Vi. En tot cas, el propietari de la parcel·la podrà reclamar l'import de la multa amb què puga ser sancionat el responsable de la plantació il·legal.  
2. Si, en el termini de dos mesos comptadors des de la notificació que faça a l'efecte l'administració, el responsable de la plantació il·legal o, si no n'hi ha, el propietari de la parcel·la en què es troba la plantació il·legal no executa l'obligació d'arrancada a què es fa referència en l'apartat cinqué d'esta resolució, la infracció es considerarà greu, tal com es preveu en l'article 39.1m de la Llei 24/2003, de 10 de juliol, de la Vinya i del Vi. En tot cas, el propietari de la parcel·la podrà reclamar l'import de la multa al responsable de la plantació il·legal.  
Així mateix, s'imposaran multes coercitives per primera vegada l'1 de gener de 2009 i, després, cada 12 mesos fins que es produïsca l'arrancada.  
3. Si les superfícies de vinya plantada il·legalment abans de l'1 de setembre de 1998 a què es fa referència en els articles 11 a 13 del Reial Decret 1244/2008, de 18 de juliol, no s'han regularitzat el 31 de desembre de 2009 i no han sigut arrancades, s'imposaran les sancions lleus o greus corresponents, d'acord amb els criteris assenyalats en els apartats 1 i 2 d'este article.  
Així mateix, s'imposaran multes coercitives per primera vegada l'1 de juliol de 2010 i, posteriorment, cada 12 mesos fins que es produïsca l'arrancada.  
4. En cas d'incompliment de l'obligació d'arrancada, podrà optar-se per executar subsidiàriament esta operació, cas en què les despeses de l'arrancada aniran a càrrec de l'obligat, com s'establix en el paràgraf segon de l'article 43.3 de la Llei 24/2003, de 10 de juliol.  
Apartat seté. Destinació dels productes de les superfícies vitícoles objecte de l'arrancada i control  
1. Fins que s'efectue l'arrancada de les plantacions il·legals previstes en els apartats cinqué i quart, el raïm i els productes elaborats a partir de les produccions d'estes superfícies vitícoles únicament podran posar-se en circulació amb destinació a la destil·lació, les despeses de la qual aniran a càrrec del productor. Els productes que en resulten no podran utilitzar-se per a l'elaboració d'alcohol amb un grau alcohòlic volumètric adquirit igual o inferior al 80 per cent.  
2. Els productors a qui fa referència l'apartat anterior presentaran davant de la direcció territorial de la província en què es troben les superfícies vitícoles en situació irregular, abans del final de cada campanya, les proves de la destil·lació de les produccions.  
En el cas que no presente esta prova en el termini establit s'imposarà, d'acord amb la Llei 24/2003, una sanció que es calcularà en funció del valor de les produccions.  
No obstant les disposicions del paràgraf anterior, abans del 31 de maig de cada any i, en qualsevol cas, per a la collita següent, la Conselleria d'Agricultura, Pesca i Alimentació, a petició del productor, permetrà la destrucció de la producció de les parcel·les abans de la maduració del raïm o que la producció es destine a consum familiar si la grandària de la superfície total de l'explotació és inferior a 0,1 hectàrees.  
Els productors autoritzats a destruir la producció a què es fa referència en l'apartat anterior procediran abans del 30 de juny d'eixe mateix any a la destrucció de la producció d'eixes superfícies vitícoles. A partir d'eixa data, i abans del 31 de juliol, es realitzaran els controls sobre el terreny per a verificar que la collita ha sigut destruïda.  
Apartat huité. Delegació  
Es delega en els directors territorials de la Conselleria d'Agricultura, Pesca i Alimentació la resolució de les sol·licituds de regularització corresponents al seu àmbit territorial.  
Apartat nové. Normativa bàsica  
En tot allò no previst en esta resolució s'aplicarà el Reglament (CE) núm. 479/2008, del Consell, de 29 d'abril de 2008, en què s'establix l'organització comuna del mercat vitivinícola, el Reglament (CE) núm. 555/08, de la Comissió, de 27 de juny de 2008, que establix les normes d'aplicació del Reglament núm. 479/2008, del Consell, pel que fa a programes de suport, comerç amb tercers països, potencial de producció i controls en el sector del vi, la Llei 24/2003, de 10 de juliol, de la Vinya i del Vi, en l'àmbit estatal, i la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, i la normativa nacional que s'aplique en la matèria, i el Reial Decret 1244/2008, de 18 de juliol, pel qual es regula el potencial de producció vitícola i la normativa que s'aplique en la matèria.  
Apartat deu. Revisió  
Tota alteració de les condicions tingudes en compte per a regularització podrà donar lloc a la modificació de la resolució de regularització.  
Apartat onze  
Es faculta el titular de la direcció general amb competència en matèria de producció agrària de la Conselleria d'Agricultura, Pesca i Alimentació per a emetre actes, resolucions i instruccions necessaris per a l'aplicació d'esta resolució.  
Apartat dotze. Règim de recursos  
La present resolució posa fi a la via administrativa i contra esta es pot interposar, amb caràcter previ i potestatiu, un recurs de reposició davant de la consellera d'Agricultura, Pesca i Alimentació, en el termini d'un mes comptador des de l'endemà de la publicació, d'acord amb les disposicions dels articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o impugnar-se directament davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, d'acord amb les disposicions dels articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.   
València, 2 d'abril de 2009.- La consellera d'Agricultura, Pesca i Alimentació: Maritina Hernández Miñana.